ธปท.ประกาศ9เม.ย.เป็นวันหยุดพิเศษของธนาคาร
ธปท.ประกาศให้วันจันทร์ที่ 9 เม.ย.เป็นวันหยุดกรณีพิเศษเพิ่มเติมของธนาคารพาณิชย์ เพื่อไม่ให้ขัดหลักประเพณีปฏิบัติในงานพระราชพิธีพระราชทานเพลิงพระศพ สมเด็จพระเจ้าภคินีเธอฯ
7 ก.พ. 2555

ธปท.ประกาศให้วันจันทร์ที่ 9 เม.ย.เป็นวันหยุดกรณีพิเศษเพิ่มเติมของธนาคารพาณิชย์ เพื่อไม่ให้ขัดหลักประเพณีปฏิบัติในงานพระราชพิธีพระราชทานเพลิงพระศพ สมเด็จพระเจ้าภคินีเธอฯ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ออกประกาศให้สถาบันการเงิน หรือธนาคารพาณิชย์ สามารถหยุดทำการเพิ่มเติมได้เป็นกรณีพิเศษ ในวันจันทร์ที่ 9 เม.ย.2555 ตามมติคณะรัฐมนตรีเมื่อวันที่ 31 ม.ค.2555 ที่กำหนดให้วันที่ 9 เม.ย.2555 เป็นวันหยุดราชการเพิ่มเติมเป็นกรณีพิเศษ เนื่องในงานพระราชพิธีพระราชทานเพลิงพระศพ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี และขอความร่วมมือประชาชนไว้ทุกข์โดยทั่วกันระหว่างวันที่ 8-10 เม.ย.2555 
ทั้งนี้ การประกาศวันหยุดสถาบันการเงินพิเศษเพิ่มเติมเป็นกรณีพิเศษ มีผลให้ธนาคารพาณิชย์ปิดทำการต่อเนื่องกัน 3 วัน คือ วันที่ 7- 9 เม.ย. สำหรับสาเหตุที่ธปท.กำหนดให้วันที่ 9 เป็นวันวันหยุดเพิ่มเติมอีก 1 วันต่อจากวันเสาร์ที่ 7 เม.ย.และอาทิตย์ที่ 8 เม.ย.จากที่ธนาคารพาณิชย์หยุดตามปกติอยู่แล้ว เนื่องจากไม่ให้ขัดหลักประเพณีปฏิบัติ และเพื่อให้ประชาชนได้ร่วมถวายความไว้อาลัยและแสดงความจงรักภักดีและสำนึกในพระมหากรุณาธิคุณของสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี